text: 11-årig bag bombetrussel
  05 oktober 2019 kl. 19.47
  En alvorlig drengestreg resulterede i, at politiet måtte afspærre et område i Gjesing. 
  Lørdag aften afspærrede og evakuerede Syd- og Sønderjyllands Politi et område omkring Elgiganten i Gjesing, der ligger i Esbjerg.
  Det gjorde politiet, fordi en person havde indgivet en bombetrussel mod en McDonalds i Gjesing. Politiet og ansatte kunne dog ånde lettet op, for der var tale om en grov drengestreg. Det skriver Syd- og Sønderjyllandspoliti på deres Twitter-side.
  Politiets efterforskning førte til, at drengen indrømmede, at det var ham, der kom med truslen. Drengen er 11 år gammel, og eftersom han er under den kriminelle lavalder på 15 år, vil han ikke kunne blive straffet for truslen. Det fortæller Syd- og Sønderjyllands Politi, da TV SYD talte med dem. Drengen kan dog risikere at blive kontaktet af de sociale myndigheder.
  
  